Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка („Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/2019), и  согласно Упатството за спроведување на Законот за слободен пристап до информации од јавен карактер („Службен весник на Република Северна  Македонија“ бр.60/20), постапувајќи по Жалбата изјавена од Кошаркарски клуб МЗТ Скопје Аеродром Скопје, поднесена против Решението на Министерството за спорт, по предметот Барање за пристап до информации од јавен карактер, на ден 01.06.2026 година, го донесе следното

Р Е Ш Е Н И Е

1. Жалбата изјавена од Кошаркарски клуб МЗТ Скопје Аеродром Скопје, поднесена против Решението на Министерството за спорт бр.11-614/2 од 03.04.2026 година, заведена во Агенцијата под бр.08-114 на 06.05.2026 година, по предметот Барање за пристап до информации од јавен карактер, СЕ УВАЖУВА. 
2 Решението на Имателот на информации бр.11-614/2 од 03.04.2026 година СЕ ПОНИШТУВА.
        3.  Предметот се враќа на повторно постапување пред првостепениот орган. 
4. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

О Б Р А З Л О Ж Е Н И Е

Кошаркарскиот клуб МЗТ Скопје Аеродром Скопје, на 16.03.2026 година поднело Барање за пристап до информации од јавен карактер до Министерството за спорт, со кое побарало по е - маил да му се достави фотокопија или електронски запис од следните информации: 
„ 1. Поднесокот од Кошаркарската федерација за реализација на програмата – субвенции во спортот заверен во Министерството за спорт на ден 24.02.2026 година;
3 Сите акти и правилници кои се однесуваат на утврдување на исполнетост на критериуми за добивање на средства и висината на субвенциите од програма – субвенции во спортот;
4 Одлука или одлуки врз основ на кој се утврдени критериумите за исполнетост за добивање на средства и висината на субвенциите од програма – субвенции во спортот за сите кошаркарски клубови;
5 Решението или решенијата со кои се  исплатени субвенциите, врз основ на утврдени критериуми за исполнетост за добивање на средства од програма – субвенции во спортот за сите кошаркарски клубови за сите за сите кошаркарски спортски клубови.
Постапувајќи по наведеното Барање, Имателот на информации до Барателот доставил Решение бр.11-614/2 од 03.04.2026 година, со кое Барањето на Барателот се усвојува. Во Образложението на Решението е наведено: „...Правилникот е интерен документ, но утврдувањето на исполнетост на критериуми за добивање на средства во вид на субвенции во спортот се дефинирани во најновите измени на Законот за спорт, објавени во Службен весник 59/25 од 17.03.2025 година. ... Согласно добиените поднесоци од страна на спортските федерации, се донесуваат решенија за исплаќање на средства согласно Закон за спорт (Сл.В. 59/25 од 17.03.2025) кои ќе бидат објавени на веб страната на Министерство за спорт по завршување на постапката...“. 
Незадоволен од донесеното Решение бр.11-614/2 од 03.04.2026 година , Барателот на информации на 07.04.2026 година, поднел Дополнување на барање со кое побарал да му се достави следната информација: 
1. Поднесокот со сите прилози од сите спортски клубови од Кошаркарска федерација за реализација на програмата – Субвенции во спортот заверен во Министерството за спорт на ден 24.02.2026 година,
2. Правилник за начинот и постапката за распределување на средтсвата од програма – субвенции од областа на спортот за 2026 година, 
3. Извештајот од обработените образци за исполнување критериуми за распределба на средства од член 23, став (5) од Законот за спорт...
5. Официјален заверен од ваша стана дописот од кошаркарска федерација насловен како „Појаснување за поднесени документи – субвенции 2026“ (претходно доставениот е заверен само од Кошаркарска федерација), 
6. Барањето поднесено до Кошаркарската федерација врз основ на кој сте добиле одговор за појаснување за поднесените документи,
    7. Сите документи/информации врз основ на кој сте ги распределиле субвенциите од областа на спортот за 2026 година на спортот кошарка.“.  
Постапувајќи по Дополнувањето на барањето, Имателот на информации преку е -маил на 21.04.2026 година до Барателот доставил Допис во кој е наведено дека: “Поради обемноста на бараните информации, како и поради личните податоци содржани во бараните информации со што се врши повреда на член 6 точка 2 од Закон за слободен пристап до информации од јавен карактер, предлагаме увид во истите во просториите на Министерството за спорт, согласно член 24, точка 2 од Законот, со претходно договорено време“.
Незадоволен од добиениот Одговор Барателот на информациите на 06.05.2026 година доставил Жалба до Агенцијата, заведена под бр.08-114. Во Жалбата е наведено дека „До Министерството за спорт е поднесено Барање ... добивме само Решение кое се состои од две образложенија и некомплетен одговор на едно од поставените барања за ИЈК. Реагираме на ток одговор со укажување дека не постапуваат во согласност со Законот за слободен пристап до информации од јавен карактер, по што добивме известување со предлог да направиме само увид во документацја, на што одговоривме дека тоа не е суштината на нашето барање...Ја поднесуваме Жалбата од причина што, немаат доставено Решение со целосно доставени информации,...“.
Агенцијата со електронски допис бр.08-114 од 06.05.2026 година ја препрати Жалбата до Имателот на информации и побара во рок од седум (7) дена да се произнесе по истата и до Агенцијата да ги достави сите списи во врска со предметот.
Имателот на информации не одговори на дописот на Агенцијата.   
Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата  изјавена од Барателот на информацијата, истата ЈА УВАЖИ Решението на Имателот на информации бр.11-614/2 од 03.04.2026 година го поништи и предметот го врати на повторно постапување пред првостепениот орган, поради следното: 
По разгледувањето на Жалбата и другите списи во врска со предметот, Агенцијата утврди дека Имателот на информации и покрај тоа што донел Решение согласно член 20 од Законот за слободен пристап до информации од јавен карактер, со кое Барањето на Барателот на информации  го усвојува не постапил правилно и во целост согласно истиот Закон, односно не му ги доставил бараните информации на начин и во форма наведени во Барањето. 
Согласно член 3 став 1 алинеја 2 од Законот за слободен пристап до информации од јавен карактер („Сл. весник на Република Северна Македонија“ бр. 101/2019) е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“. Според член 10 став (1) алинеи 1, 20, 21 и 22 од истиот Закон, Имателот е должен да ја информира јавноста со објавување на податоци од негова надлежност, извештаите за работа, статистички податоци за работата, како и други информации кои произлегуваат од надлежноста и работата на имателот на информацијата. 
Што се однесува на наводите на Имателот на информации  во доставениот Допис по е – маил дека: „оспореното Решениедека„...поради обемноста на бараните информации, како и поради личните податоци содржани во бараните информации....предлагаме увид во истите ...“ “, Агенцијата му укажува на Имателот на информации на следното: 
Согласно член Согласно член 22 став 1 од Законот за слободен пристап до информации од јавен карактер „Во случај кога имателот на информацијата треба да овозможи делумен пристап до информацијата согласно членот 6 став 4 од овој закон или поради обемноста на бараната информација му е потребно подолго време од рокот утврден во членот 21 од овој зкон, рокот може да се продолжи најмногу до 30 дена од денот на приемот на барањето.
Согласно член 6 став 4 од Законот за слободен пристап до информации од јавен карактер „ако документот или негов дел содржи информации од ставот (1) на овој член, што можат да се одвојат од документот без притоа да се загрози неговата безбедност, имателот на информации ги одвојува тие информации од документот и го известува барателот за содржината на останатиот дел од документот“.
Согласно член 12 став 1 од Законот за слободен пристап до информации од јавен карактер „Барателот пристапот до информацијата може да го бара усно, писмено или во електронски запис“.
Со давање на бараните податоци нема да настане штета за Имателот на информации. Преку давањето на бараните информации ќе се обезбеди поголема транспарентност и отчетност на работата на Имателот на информации,за начинот на кој се трошат јавните пари, односно парите на граѓаните и ќе се овозможи остварување на јавниот интерес.
Поради наведеното, Имателот на информации е должен одново да го разгледа Барањето, да постапи согласно одредбите од Законот за слободен пристап до информации од јавен карактер и на барателот да му ги достави бараните информации во целост, на начин и во форма наведени во Барањето.
Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение. 
Ова Решение е конечно во управната постапка и против него нема место за жалба.

ПРАВНА ПОУКА: Против ова Решение странката може да поведе управен спор пред Управниот суд во рок од 30 дена.

                                                                                                                                    Директор,
                                                                                                                                 Петар Гајдов

